Tomten var opprinnelig en del av Nordre Falkum gård, men ble skilt ut i 1915 og kjøpt av skipsreder Harald Haraldsen. Han engasjerte arkitekt Hans Grønneberg til å tegne en villa for seg og sin familie. Villaen stod ferdig i 1920, og på folkemunne fikk den raskt tilnavnet «Jobbekjerka», som avspeilet dels at bygget var et storslått praktbygg, dels at man mente eieren hadde den såkalte jobbetida under første verdenskrig å takke for at han var i stand til å bygge noe så flott. Etter noen år ble direktøren for Lundetangens Bryggeri eiendommens nye eier.